SKRIFTLIG FORESPØRGSEL E-1276/00

af Jan Andersson (PSE) til Kommissionen

(19. april 2000)

Om: Kommissionens planer om at fremme aftaler vedrørende livslang uddannelse

Europa-Parlamentet har ved en række lejligheder givet udtryk for nødvendigheden af, at Kommissionen medvirker til at fremme aftaler om livslang uddannelse mellem parterne på det europæiske arbejdsmarked. I konklusionerne fra Det Europæiske Råds møde i Lissabon opfordres Rådet og Kommissionen til at behandle fire nøgleområder, herunder: højere prioritering af livslang uddannelse som en grundlæggende komponent i den europæiske sociale model, blandt andet ved at fremme aftaler mellem arbejdsmarkedets parter om innovation og livslang uddannelse mldr (konklusion 29). Kommissionens indsats for at fremme aftaler mellem parterne kunne bestå i, at den oplyser, hvilke former for lovgivningsinitiativer Kommissionen har til hensigt at tage med henblik på at fremme livslang uddannelse.

Kan Kommissionen oplyse, hvilke initiativer den har taget og påtænker at tage for at fremme aftaler mellem parterne på det europæiske arbejdsmarked, for så vidt angår livslang uddannelse?

Svar afgivet på Kommissionens vegne af Anna Diamantopoulou

(23. juni 2000)

Rådets afgørelse 2000/228/EF af 13. marts 2000 om retningslinjer for medlemsstaternes beskæftigelsespolitik for år 2000(1) fastlægger rammerne for fremme af livslang uddannelse i forbindelse med målene i den europæiske beskæftigelsesstrategi, særligt retningslinje 5 og 6 om forbedring af integration på arbejdsmarkedet, og retningslinje 15 om modernisering af arbejdets tilrettelæggelse. Gennemførelsen af disse retningslinjer overvåges i forbindelse med Luxembourg-processen, og Kommissionen og Rådet gennemfører en evaluering heraf i den fælles beskæftigelsesrapport.

Inden for disse rammer tilskyndes arbejdsmarkedets parter til at indgå aftaler om fremme af livslang uddannelse, medens medlemsstaterne er ansvarlige for fastlæggelse af de lovgivningsmæssige tiltag for at fremme sådanne aktiviteter ved hjælp af partnerskaber. I beskæftigelsesretningslinjerne for 2001 vil der ske en styrkelse af livslang uddannelse og arbejdsmarkedets parter vil yderligere blive tilskyndet til at indgå aftaler herom.

I den forbindelse er det værd at bemærke, at de europæiske arbejdsmarkedsparter på tværs af sektorerne har intensiveret deres aktiviteter i forbindelse med livslang uddannelse og modernisering af arbejdets tilrettelæggelse. Den Europæiske Faglige Samarbejdsorganisation (ETUC), De Offentlige Arbejdsgiveres Europæiske Organisation (CEEP) og Sammenslutningen af Industri- og Arbejdsgiverorganisationer i Europa/Den Europæiske Organisation for Håndværk og Mindre og Mellemstore Virksomheder (UNICE/UAPME) er i færd med at nedsætte en arbejdsgruppe, der skal finde nye metoder til at fremme adgangen til livslang uddannelse og udvikling af færdigheder. De udarbejder i den forbindelse en fælles rapport om god praksis hvad angår tilpasningsevne og tilrettelæggelse af arbejdet. Rammeaftalerne om deltidsarbejde (1997) og om tidsbegrænsede kontrakter (1999) indeholder ligeledes bestemmelser om lettere adgang til uddannelse.

På sektorniveau har arbejdsmarkedsparterne i mange sektorer sendt et fælles bidrag til Det Europæiske Råds møde i Lissabon, hvori behovet for udvikling af uddannelse og færdigheder understreges. Samtidig skabes der i mange sektorer initiativer til at fremme livslang uddannelse, såsom workshops om behov for uddannelse og kvalifikationer, et bredere spektrum af kvalifikationer, EU-certificering af færdigheder samt adgang til uddannelse i informations- og kommunikationsteknologi.

Derudover forbereder Kommissionen en meddelelse om Gennemførelse af livslang uddannelse for aktive borgere i et videnbaseret Europa, som vil indeholde konkrete foranstaltninger om nøgleemner i forbindelse med livslang uddannelse, herunder fremme af partnerskaber med henblik på investering i menneskelige ressourcer og en fleksibel tilrettelæggelse af arbejdet.

Kommissionen er ligeledes ved at forberede en ny social- og arbejdsmarkedspolitisk agenda. Initiativer til fremme af livslang uddannelse og modernisering af arbejdet vil være at finde på agendaen.

(1) EFT L 72 af 21.3.2000.